Bulan dan Pria Terhebat

Bulan dan Pria Terhebat ialah filem aksi komedi Malaysia 2020 arahan Ghaz Abu Bakar. Ia mengisahkan aksi seorang pelatih pasukan khas wanita, dengan bantuan seorang pemandu teksi, kini dia perlu melawan sindiket perdagangan manusia demi selamatkan adiknya yang diculik. 

Diterbitkan bersama oleh Nizra Entertainment, Astro Shaw dan Skop Productions, filem ini dibintangi oleh Zahirah MacWilson (dalam penampilan layar lebar pertamanya), Zizan Razak, Bell Ngasri, Khir Rahman, Alif Hadi dan Maya Karin. Filem ditayangkan pada 12 Mac 2020 di Malaysia, Brunei dan Singapura.

Sinopsis
Bulan, seorang pelatih di pasukan tentera khas Indonesia telah menyeludup masuk ke dalam sindiket pemerdagangan manusia untuk mencari adiknya, Melati yang diculik ke Malaysia untuk dijadikan gadis liburan. Bulan bertemu Haris, seorang pemandu e-hailing yang sudi membantu Bulan. Namun, mereka kini berdepan bahaya apabila ketua sindiket itu Ricky dan pembantunya Agus hantarkan Tony, seorang pembunuh upahan untuk menghapuskan Bulan dan Haris. Apa yang akan berlaku?

Pelakon
 Zahirah MacWilson sebagai Bulan, Kakak kepada Melati yang datang ke Malaysia untuk mencari adiknya dan anggota Kopasuss wanita. 
 Zizan Razak sebagai Haris, Drebar E-Hailing yang menemui Bulan dan mangsa sasaran Agus serta tunang kepada Sarah 
 Bell Ngasri sebagai Arab, Rakan kepada Haris dan Daud seorang photographer sukan skateboard 
 Alif Hadi sebagai Daud, Kawan kepada Haris dan Arab juga pemilik kedai Skateboard 
 Khir Rahman sebagai Agus, Orang kanan Ricky 
 Maya Karin sebagai Tony, Orang suruhan Ricky 
 Sofia Dendroff sebagai Sarah, Tunang kepada Haris 
 Sein Qudsi sebagai Ricky, Ketua sindiket perdagangan manusia 
 Didie Alias sebagai Madam,Ibu Ayam kepada Melati 
 Aprena Manrose sebagai Melati, Adik kepada Bulan yang menjadi mangsa sindiket perdagangan manusia 
 Mimi Ernida sebagai Julie, Bekas teman wanita Haris yang membawa diri ke Johor Bahru selepas kemalangan 
 Rashidi Ishak sebagai bapa Sarah
 Marissa Yasmin sebagai ibu Sarah
 Yus Murai sebagai Pak Selamat, Bapa Saudara Bulan di Kuala Lumpur 
 Alvin Wong sebagai samseng #1, yang menginap hotel di Johor Bahru

Penerbitan
Bulan dan Pria Terhebat diarahkan oleh Ghaz Abu Bakar yang sebelum ini mengarahkan filem Hantu Kapcai (2012) dan Polis EVO (2015). Zahirah MacWilson yang terkenal dengan drama lakonannya termasuk Jangan Benci Cintaku dan Curi-Curi Cinta, memegang watak sebagai Bulan. Ia merupakan filem sulung lakonannya, Zahirah juga pertama kali merasai memegang senjata. Menurutnya, beliau terlebih dulu diminta berlatih menggunakan senjata sebelum ke set penggambaran. Kos pembikinan filem ini berjumlah RM3.6 juta dan ia berjaya disiapkan dalam tempoh 45 hari di beberapa lokasi di Kuala Lumpur dan Johor Bahru pada Disember 2018 hingga Januari 2019.

Watak Ricky pada asalnya dilakonkan oleh Allahyarham Ashraf Sinclair. Bagaimanapun, beliau tidak dapat memenuhi tawaran itu kerana terikat dengan komitmen lain di Indonesia. Zahirah berkata beliau sempat bertemu Ashraf sebelum penggambaran filem dijalankan: "Jadual arwah tidak mengizinkan untuk terbabit dalam filem ini. Bagaimanapun, saya bertuah sempat buat latihan dengannya di Jakarta sebelum menjalani latihan intensif sebenar,". Tempat Ashraf telah digantikan oleh Syed Hussein (Sein Qudsi).

Keluaran
Bulan dan Pria Terhebat ditayangkan pada 12 Mac 2020 di pawagam seluruh Malaysia. Treler rasmi filem ini telah dikeluarkan di saluran YouTube rasmi Astro Shaw pada 12 Februari 2020. Penerbit filem ini Nik Iruwan Nik Izani tidak bercadang untuk menarik balik tayangan, susulan pandemik COVID-19.

Menulis untuk Sinar Harian, Wawann Mohd berpendapat "Bulan dan Pria Terhebat yang membawa mesej pemberdayaan wanita turut menyaksikan kehebatan wanita sebagai peneraju dan penggerak kepada jalan cerita yang tidak kalah dalam aksi yang selalunya didominasi oleh lelaki".

Susulan pelaksanaan Perintah Kawalan Pergerakan dan penutupan panggung wayang akibat pandemik COVID-19 yang melanda seluruh Malaysia, tayangan filem ini dihentikan sementara dan akan diubah ke satu tarikh baru.

Rujukan

Pautan luar


Kategori:Filem 2020
Kategori:Filem Malaysia tahun 2020
Kategori:Filem arahan Ghaz Abu Bakar
Kategori:Filem aksi 2020-an
Kategori:Filem komedi
Kategori:Filem terbitan Astro Shaw
Kategori:Filem terbitan Skop Productions